የአዲስ አበባ ንግድ ምክር ቤት ባለአደራ ቦርድ ሥራ ጀመረ
ለአዲስ አበባ ንግድና ዘርፍ ማኅበራት ምክር ቤት የባለአደራ ቦርድ አባላት ሆነው የተመረጡት ተወካዮች ባለፈው ዓርብ በይፋ ሥራ መጀመራቸው ተገለጸ፡፡በኅብረት ኢንሹራንስ ኩባንያና በአዲስ አበባ ንግድና ዘርፍ ማኅበራት ምክር ቤት መካከል በፍርድ ቤት ሲካሄድ በነበረው ክርክር፣ ንግድ ምክር ቤቱ በባለአደራ ቦርድ እንዲተዳደር የተሰጠውን ውሳኔ ለማስፈጸም ፍርድ ቤቱ ለንግድ ሚኒስቴር ኃላፊነቱን መስጠቱ ይታወሳል፡፡በዚሁ መሠረት የባለአደራ ቦርዱ አባላት ባለፈው ዓርብ የመጀመሪያ ስብሰባቸውን አካሂደው፣ የፍርድ ቤቱን ውሳኔ ለማስፈጸም በሚያስችላቸውና  በቀጣይ ሥራዎቻቸው ዙሪያ እንደመከሩ ምንጮች ገልጸዋል፡፡የንግድ ሚኒስትሩ አቶ ከበደ ጫኔ ከፍርድ ቤቱ ውሳኔ በኋላ የንግድ ሚኒስትር ዴኤታውን አቶ ዓሊ ሲራጅን የባለአደራ ቦርዱ ሰብሳቢ፣ የንግድ ሚኒስትሩን አማካሪ አቶ አየነው ፈረደን በአባልነት እንዲወከሉ መሰየማቸው ይታወሳል፡፡ከዚህም በተጨማሪ የአዲስ አበባ ንግድና ኢንዱስትሪ ቢሮ ኃላፊ አቶ ሺሰማ ገብረ ሥላሴና ከኢትዮጵያ ንግድና ዘርፍ ማኅበራት ምክር ቤት ደግሞ ፕሬዚዳንቱ ወይም ምክትል ፕሬዚዳንቱ እንዲወከሉ በሰጡት ማሰባሰቢያ መሠረት፣ የባለአደራ ቦርዱ ተዋቅሯል፡፡ በባለአደራ ቦርዱ ውስጥ የኢትዮጵያ ንግድና ዘርፍ ማኅበራት ምክር ቤት ፕሬዚዳንት አቶ ሰለሞን አፈወርቅ በመካተት የመጀመሪያውን ስብሰባ አድርገዋል ተብሏል፡፡የባለአደራ ቦርዱ ፍርድ ቤቱ የሻረውን የአዲስ አበባ ንግድና ዘርፍ ማኅበራት ምክር ቤት ዘጠነኛ ጠቅላላ ጉባዔና በዚህ ጠቅላላ ጉባዔ የተመረጡትን አመራሮች ለመተካት አዲስ ምርጫ በማካሄድ፣ ለተመራጮቹ ኃላፊነቱን ያስረክባል ተብሎ ይጠበቃል፡፡ 